P6_TA(2005)0072

Βιολογική διατροφή και γεωργία

Ψήφισμα του Ευρωπαϊκού Κοινοβουλίου σχετικά με το ευρωπαϊκό σχέδιο δράσης για τα βιολογικά τρόφιμα και τη βιολογική γεωργία (2004/2202(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής με τίτλο "Ευρωπαϊκό σχέδιο δράση για τα βιολογικά τρόφιμα και τη βιολογική γεωργία", (COM(2004)0415),

- έχοντας υπόψη τα συμπεράσματα του Ευρωπαϊκού Συμβουλίου του Γκέτεμποργκ στις 15 και 16 Ιουνίου 2001,

- έχοντας υπόψη τα συμπεράσματα της Ευρωπαϊκής Διάσκεψης για την ανάπτυξη της υπαίθρου, η οποία πραγματοποιήθηκε στο Σάλτσμπουργκ στις 12- 14 Νοεμβρίου 2003,

- έχοντας υπόψη τον κανονισμό (ΕΟΚ) αριθ. 2092/91 του Συμβουλίου της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής [1],

- έχοντας υπόψη το ψήφισμά του της 18ης Δεκεμβρίου 2003 [2] για τη συνύπαρξη των γενετικά τροποποιημένων καλλιεργειών και των συμβατικών και βιολογικών καλλιεργειών,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου (A6-0039/2005),

A. λαμβάνοντας υπόψη ότι η βιολογική γεωργία έχει καταστεί, στην Ευρωπαϊκή Ένωση, τομέας και τρόπος παραγωγής που γνωρίζει μεγάλη ανάπτυξη λόγω της συνεχώς μεγαλύτερης ζήτησης εκ μέρους των καταναλωτών και της προσφοράς εκ μέρους των παραγωγών,

B. εκτιμώντας ότι αυτός ο τρόπος παραγωγής συμβάλλει σε σημαντικό βαθμό στην πολυλειτουργικότητα της ευρωπαϊκής γεωργίας καθότι διασφαλίζει υγιή και ποιοτική παραγωγή ενώ ταυτόχρονα εγγυάται τη μείωση της ρύπανσης του περιβάλλοντος, τη διατήρηση και τη βιώσιμη χρησιμοποίηση της βιοποικιλότητας, την προστασία των καλλιεργούμενων γαιών, καθώς και τη διατήρηση, ακόμη και τη δημιουργία, θέσεων εργασίας,

Γ. λαμβάνοντας υπόψη ότι στην Ευρωπαϊκή Ένωση των 15 η γεωργική επιφάνεια που είναι αφιερωμένη στη βιολογική γεωργία αυξήθηκε από 0,1 % σε 3,3% μεταξύ 1985 και 2002 και ότι τα βιολογικά τρόφιμα αντιπροσωπεύουν κύκλο εργασιών που υπολογίζεται σε 11 δισ. ευρώ σε ευρωπαϊκό επίπεδο και σε 23 δισ. ευρώ παγκοσμίως,

Δ. λαμβάνοντας υπόψη ότι πριν από το 1992 —έτος από το οποίο η Ευρωπαϊκή Ένωση προσέφερε τη στήριξή της στη βιολογική γεωργία στο πλαίσιο της αγροπεριβαλλοντικής πολιτικής— η βιολογική γεωργία αναπτύχθηκε αποκλειστικά χάρη στην πρωτοβουλία ορισμένων γεωργών και με την υποστήριξη των ενδιαφερόμενων πολιτών,

E. λαμβάνοντας υπόψη ότι ο κανονισμός (ΕΟΚ) αριθ. 2092/91 βασίζεται στην προώθηση και τα κριτήρια ελέγχου της παραγωγής και εμπορίας που είχαν ήδη θεσπιστεί στο παρελθόν από τις αρμόδιες ενώσεις γεωργών βιολογικών καλλιεργειών,

ΣΤ. εκτιμώντας ότι, δυνάμει της τελευταίας μεταρρύθμισης της ΚΓΠ, η υποστήριξη της βιολογικής γεωργίας εξαρτάται από το συνολικό ύψος των πόρων του δεύτερου πυλώνα της ΚΓΠ, καθώς και από το μερίδιο που θα αφιερωθεί υποχρεωτικά σε αυτό τον τρόπο εκμετάλλευσης,

Ζ. λαμβάνοντας υπόψη τα ειδικά χαρακτηριστικά των βιολογικών προϊόντων, όχι μόνο ως προς τις περιβαλλοντικές απαιτήσεις που διέπουν την παραγωγή τους αλλά και ως προς:

α) την προφανή ανάγκη εμπορίας των προϊόντων μέσω βραχύτερων διαύλων διανομής,

β) τις υψηλές τιμές που εξακολουθούν να έχουν τα τελικά προϊόντα,

γ) την τήρηση των περιβαλλοντικών και υγειονομικών κανονισμών εκ μέρους και των μικρών γεωργών και των μικρών και μεσαίων επιχειρήσεων (ΜΜΕ) μεταποίησης,

δ) την επέκταση των βιολογικών μεθόδων και σε άλλους ειδικούς τομείς, όπως είναι η κτηνοτροφία ή η αμπελουργία,

πτυχές που όλες απαιτούν ειδική αντιμετώπιση σε κανονιστικό και οικονομικό επίπεδο, διαφορετική από εκείνη που ισχύει για τα προϊόντα που παράγονται με συμβατικό τρόπο,

Η. λαμβάνοντας υπόψη ότι υφίσταται ανισότητα μεταξύ του τρόπου με τον οποίο τα κράτη μέλη στηρίζουν την ανάπτυξη της βιολογικής γεωργίας και ότι αυτή η ανισότητα πρέπει να αμβλυνθεί στο πλαίσιο ενός ευρωπαϊκού προγράμματος δράσης το οποίο θα προωθεί τη βιολογική γεωργία,

Θ. εκτιμώντας ότι η πιθανή μόλυνση από γενετικά τροποποιημένους οργανισμούς έχει όλως ιδιαίτερη σημασία για τη βιολογική γεωργία, ειδικότερα όσον αφορά τα μέτρα που πρέπει να ληφθούν προκειμένου να ρυθμιστεί η συνύπαρξη μεταξύ διαγονιδιακών και βιολογικών καλλιεργειών.

Ανάπτυξη της αγοράς των βιολογικών τροφίμων και θέσπιση προδιαγραφών (δράσεις 1-3)

1. επιδοκιμάζει το γεγονός ότι η Επιτροπή αναγνωρίζει ότι η βιολογική γεωργία διαδραματίζει σημαντικό ρόλο στους στόχους της ΚΓΠ, όπως αυτοί καθορίστηκαν με τη συμφωνία που συνήφθη κατά το Συμβούλιο Υπουργών του Λουξεμβούργου τον Ιούνιο 2003· επισημαίνει ότι δεν είναι απαραίτητο να προβλεφθούν ανθρώπινοι ή οικονομικοί πόροι στο πλαίσιο του προϋπολογισμού της Ευρωπαϊκής Ένωσης· επιδοκιμάζει την προσέγγιση που βασίζεται στη ζήτηση, την οποία η Επιτροπή επέλεξε για να τονώσει τη βιολογική γεωργία·

2. φρονεί ότι:

α) τα μέτρα που αποσκοπούν στη στήριξη των ενεργειών πληροφόρησης και προώθησης είναι χρήσιμα υπό την προϋπόθεση ότι λαμβάνουν υπόψη τις εμπειρίες των επαγγελματικών οργανώσεων του τομέα καθώς και τη νομοθεσία και τα προγράμματα των κρατών μελών· ιδιαίτερο ρόλο για την ορθολογική διαχείριση της παραγωγής αλλά και της εμπορίας των βιολογικών προϊόντων και τροφίμων πρέπει να διαδραματίζουν οι ομάδες παραγωγών και οι συνεταιρισμοί· αυτοί μπορούν να συμβάλουν στην επίτευξη ποιοτικής παραγωγής καθώς και στη μεταποίηση και εμπορία των προϊόντων, είτε με απευθείας διανομή, είτε μέσω εμπορικών αλυσίδων, εξασφαλίζοντας προστιθέμενη αξία για τους ίδιους τους παραγωγούς·

β) η Επιτροπή θα πρέπει να βασίσει τις ενέργειές της προώθησης σε αναλύσεις της αγοράς και στις συνέπειες της διαδικασίας συγκέντρωσης του εμπορίου για τα βιολογικά προϊόντα, αποδίδοντας ιδιαίτερη προσοχή στις μεγάλες αλυσίδες διανομής·

γ) οι ενέργειες πληροφόρησης των καταναλωτών, και ιδιαίτερα των παιδιών και νέων, θα πρέπει να συμπληρωθούν και να συνδυασθούν με προγράμματα ενημέρωσης σχετικά με την περιβαλλοντική και διατροφική αξία των βιολογικών προϊόντων· οι ενέργειες προώθησης πρέπει να επικεντρώνονται στα δημόσια κυλικεία, αποδίδοντας όλως ιδιαίτερη προσοχή στα κυλικεία των σχολείων· η προώθηση των βιολογικών προϊόντων θα πρέπει να ενισχυθεί στα πλαίσια των ειδικών κοινοτικών προγραμμάτων, εντός και εκτός της Ευρωπαϊκής Ένωσης·

δ) για όλες τις ενέργειες προώθησης της Δράσης 1, η Επιτροπή θα πρέπει να διευκρινίζει και να προωθεί στο ίδιο επίπεδο τα περιβαλλοντικά πλεονεκτήματα της βιολογικής γεωργίας και τα πλεονεκτήματα που αυτό το είδος προϊόντων έχει για την ανθρώπινη υγεία·

ε) οι μικροπαραγωγοί και οι ΜΜΕ που δραστηριοποιούνται στον επισιτιστικό τομέα θα πρέπει να ωφεληθούν κατά προτεραιότητα από αυτές τις ενέργειες· πολλώ μάλλον εφόσον περιλαμβάνονται σε περιφερειακά πολυεταιρικές διαρθρώσεις·

στ) η ανάπτυξη εσωτερικής αγοράς βιολογικών προϊόντων, διατροφικών και μη, θα οδηγήσει στην ενοποίηση των μεθόδων παραγωγής τους, λαμβάνοντας φυσικά υπόψη τις δραστηριότητες και τις παραδοσιακές περιφερειακές μεθόδους παραγωγής, θα καταστήσει ομογενείς τους ελέγχους, καθώς και τη λειτουργία των εθνικών Οργανισμών Πιστοποίησης βιολογικών προϊόντων, και θα συμβάλει στην άρση των εμποδίων στο εμπόριο και στην πληρέστερη ενημέρωση των ευρωπαίων καταναλωτών· φρονεί επίσης ότι ο κοινοτικός λογότυπος θα πρέπει να συμπληρωθεί με πληροφορίες σχετικές με την τοπική και περιφερειακή προέλευση των προϊόντων·

3. επιδοκιμάζει την πρόθεση της Επιτροπής να εναρμονίσει περαιτέρω τις ευρωπαϊκές προδιαγραφές για τα βιολογικά προϊόντα και τη βιολογική παραγωγή, καθιστώντας με αυτόν τον τρόπο δυνατή την ομαλή λειτουργία της ενιαίας αγοράς, θέτοντας τέρμα στη στρέβλωση του ανταγωνισμού και διασφαλίζοντας απόλυτα το ελεύθερο εμπόριο των βιολογικών προϊόντων σε ολόκληρη την Ευρωπαϊκή Ένωση· θεωρεί ότι οι υψηλότερες εθνικές προδιαγραφές που ισχύουν σε ορισμένα κράτη μέλη δεν πρέπει να εμποδίζουν το ελεύθερο εμπόριο προϊόντων προερχόμενων από άλλα κράτη μέλη ως πιστοποιημένων βιολογικών προϊόντων σε αυτά τα κράτη μέλη·

4. αναγνωρίζει το σημαντικό ρόλο του Διαδικτύου ως μηχανισμού διάδοσης και προαγωγής της βιολογικής γεωργίας και εκτιμά ότι είναι εξαιρετικά σημαντικό να κυκλοφορούν οι πληροφορίες μεταξύ των ενδιαφερομένων και προς το σκοπό αυτό προτείνει να καταβληθεί σοβαρή προσπάθεια για τη μεταφορά των ήδη διαθέσιμων τεχνολογιών· επιπλέον ζητεί από την Επιτροπή να επεξεργαστεί επίσης μέτρα επιμόρφωσης με κοινοτική στήριξη (που θα υπερβαίνουν τα προβλεπόμενα στη Δράση 6 η οποία απευθύνεται στα κράτη μέλη) για όσους γεωργούς και παραγωγούς θέλουν να προχωρήσουν στη μετατροπή των συμβατικών εκμεταλλεύσεών τους σε βιολογικές εκμεταλλεύσεις·

5. φρονεί ότι πρέπει να εναρμονισθούν καλύτερα οι συγγραφές υποχρεώσεων, περιλαμβανομένων και εκείνων στον τομέα της εκτροφής·

6. εκτιμά ότι η Επιτροπή θα πρέπει να περιλάβει στις προτάσεις της περί επεξεργασίας εθνικών, περιφερειακών ή τοπικών σχεδίων στα κράτη μέλη την προαγωγή της παραγωγής σπόρων προοριζόμενων για τη βιολογική γεωργία και την ενθάρρυνση φυτωρίων που ειδικεύονται στην παραγωγή φυτών κατάλληλων για βιολογική γεωργία·

7. υπενθυμίζει ότι το Κοινοβούλιο ρητώς περιέλαβε, στο πλαίσιο της διαδικασίας του προϋπολογισμού 2005, το Σχέδιο Δράσης στη θέση του προϋπολογισμού σχετικά με τις ενέργειες προώθησης (05 08 05 01), φρονεί δε ότι μπορεί να προβλεφθεί αύξηση των κονδυλίων για το 2006 ύστερα από ανάλυση των αναγκών των κρατών μελών·

8. εκτιμά ότι το σχέδιο δράσης πρέπει να περιλαμβάνει σύσταση που θα ορίζει ότι η βοήθεια στις αναπτυσσόμενες χώρες και το δίκαιο εμπόριο πρέπει να προωθούν την παραγωγή και την εμπορία οικολογικών προϊόντων, ούτως ώστε το Σχέδιο Δράσης να προσλάβει παγκόσμια διάσταση·

Κρατική ενίσχυση υπέρ της βιολογικής γεωργίας (δράσεις 4-6)

9. κρίνει απαραίτητο να είναι σαφέστερα καθορισμένες, όσον αφορά τη βιολογική παραγωγή, οι δράσεις και ενισχύσεις που προβλέπονται στο πλαίσιο του κανονισμού για την ανάπτυξη της υπαίθρου, προκειμένου να προωθηθεί αυτός ο τρόπος παραγωγής σε όλα τα κράτη μέλη· σκόπιμο είναι, ως προς το θέμα αυτό, να παρακολουθείται προσεκτικά η δυναμική της εφαρμογής του νέου προγράμματος FEADER για την ανάπτυξη της υπαίθρου στα κράτη μέλη·

10. τονίζει την ανάγκη ενθάρρυνσης των δημόσιων ενισχύσεων προς τη βιολογική γεωργία και τους βιομηχανικούς κλάδους που σχετίζονται με τη βιολογική παραγωγή, μέσω της προώθησης της δημιουργίας συστημάτων ποιότητας·

11. φρονεί ότι πρέπει να υπάρξει μέριμνα ώστε μια προτιμησιακή εισαγωγή της βιολογικής γεωργίας, ιδιαίτερα στις ευαίσθητες περιοχές, να μην προκαλέσει ανισορροπίες στην προσφορά βιολογικών προϊόντων· γι' αυτό, οι μετατροπές καλλιεργειών σε βιολογικές πρέπει να λαμβάνουν στήριξη ανάλογα με τις διαπιστωμένες δυνατότητες εμπορίας·

12. εκτιμά ότι οι υγειονομικές προδιαγραφές που εφαρμόζονται στις ΜΜΕ επεξεργασίας, ιδιαίτερα στο γαλακτοκομικό τομέα καθώς και στον τομέα του κρέατος, πρέπει να διασαφηνιστούν, στο πλαίσιο του υπάρχοντος συστήματος εξαιρέσεων για τα εργαστήρια μεταποίησης·

13. φρονεί ότι το Πρόγραμμα Δράσης θα πρέπει να αναφέρει σαφώς την οικονομική συμβολή της βιολογικής γεωργίας σε τομείς όπως η οδηγία για τα νιτρικά άλατα [3], η οδηγία για τους οικοτόπους [4], η πολιτική των υδάτων, η προώθηση της βιοποικιλότητας, καθώς και τη συμβολή της στον τομέα της απασχόλησης·

14. φρονεί ότι η Επιτροπή θα πρέπει να προσέξει όλως ιδιαιτέρως την κατάσταση της βιολογικής γεωργίας στα νέα κράτη μέλη, ιδίως όσον αφορά την απασχόληση και την οικονομία της υπαίθρου·

Έρευνα (δράση 7)

15. προτείνει να αναγνωρισθεί ως πρωταρχικής σημασίας, στο ευρωπαϊκό πρόγραμμα-πλαίσιο για την έρευνα, ο τρόπος παραγωγής της βιολογικής γεωργίας, η συνύπαρξη βιολογικών με συμβατικές και γενετικά τροποποιημένες καλλιέργειες καθώς και η αξιολόγηση του αντίκτυπου των τεχνολογιών που περικλείουν κινδύνους για την εν λόγω παραγωγή, συμπεριλαμβάνοντας έρευνα οικολογικού προσανατολισμού στον τομέα της επιλογής τόσο για τα καλλιεργούμενα είδη όσο και για τα ζώα εκτροφής·

16. θεωρεί λυπηρό το ότι το υποβληθέν ευρωπαϊκό σχέδιο δράσης δεν περιέχει κανένα συγκεκριμένο μέτρο για την ενθάρρυνση της έρευνας πέρα από την γενικόλογη δήλωση περί "ενίσχυσης της έρευνας στον τομέα της βιολογικής γεωργίας". Με αυτή την έννοια, καλεί την Επιτροπή να προχωρήσει στον ορισμό αυτών των μηχανισμών:

α) παρέχοντας κίνητρα για την σύνταξη περισσότερων μελετών, αναλύσεων και στατιστικών ειδικά για τις διάφορες πτυχές της βιολογικής γεωργίας,

β) εμβαθύνοντας στις μελέτες παραγωγής βιολογικών ζωοτροφών,

γ) ενσωματώνοντας τις νέες τεχνολογίες ανάπτυξης της βιολογικής γεωργίας,

δ) συγκεντρώνοντας και δημοσιεύοντας σε ευρωπαϊκό επίπεδο όσες μελέτες και έρευνες πραγματοποιούνται στα διάφορα κράτη μέλη σχετικά με τη βιολογική γεωργία, κ.λπ.

ζητεί να λαμβάνουν οι έρευνες αυτές υπόψη την συστημική λογική (σφαιρική ή ολιστική θεώρηση) που χαρακτηρίζει τη βιολογική γεωργία, συγκεκριμένα συμπεριλαμβάνοντας επιτόπιες ερευνητικές δράσεις·

Προδιαγραφές και έλεγχοι (δράσεις 8-21)

17. εκφράζει την ικανοποίησή του για την εφαρμογή περισσότερο προηγμένων προδιαγραφών στον τομέα της καλής μεταχείρισης των ζώων, υπογραμμίζει όμως ότι αυτή θα πρέπει να συνοδεύεται από ενισχύσεις σε επενδύσεις, διότι μπορεί συχνά να απαιτεί δαπανηρά έργα μετατροπής ή ανέγερσης νέων εγκαταστάσεων εκτροφής· εκ παραλλήλου, θα πρέπει να προωθηθούν οι οικονομικότερες λύσεις (φίλτρο σανού, ενδιάμεση λεκάνη καθίζησης κ.λπ.)·

18. στηρίζει όσα προτείνει η Επιτροπή στη Δράση 9, με στόχο να διασφαλιστεί η ακεραιότητα της βιολογικής παραγωγής με την ενίσχυση των προδιαγραφών και τη διατήρηση των προβλεπόμενων προθεσμιών για τις μεταβατικές περιόδους, ζητεί όμως να εξεταστούν οι ειδικές εκείνες περιπτώσεις που παρουσιάζονται, για παράδειγμα, στην κτηνοτροφία και όπου η μη παράταση των προθεσμιών εισαγωγής ζώων μη βιολογικής εκτροφής θα αναχαίτιζε την ανάκτηση και διατήρηση ορισμένων αυτόχθονων φυλών που ήδη κινδυνεύουν με εξαφάνιση σε ορισμένες κοινοτικές χώρες·

19. εκφράζει τη λύπη του για το γεγονός ότι η Επιτροπή δεν έχει ακόμη προτείνει λύση στο ζήτημα των σπόρων όσον αφορά τις ανταλλαγές παραδοσιακών τοπικών ποικιλιών ή εκείνων που δεν περιλαμβάνονται πλέον στο μητρώο ώστε να προσφέρει ελευθερία δράσης στους γεωργούς και να επιτρέψει την τήρηση των υγειονομικών απαιτήσεων για τους σπόρους και των κριτηρίων καθαρότητας ποικιλιών και ποσοστού βλάστησης, σύμφωνα με την υπάρχουσα νομοθεσία·

20. εκτιμά ότι, προκειμένου να διασφαλιστεί η εμπιστοσύνη στα οικολογικά προϊόντα, η Επιτροπή πρέπει να ελέγχει κατά πόσον τα κράτη μέλη τηρούν την υποχρέωση της επιτήρησης των ιδιωτικών και εθνικών οργάνων ελέγχου, και, εν ανάγκη, να επιβάλλει κυρώσεις σε περιπτώσεις παράβασης· η Επιτροπή πρέπει να εκπονεί ετήσια έκθεση σχετικά με τις εκθέσεις των κρατών μελών και θα ενημερώνει το Κοινοβούλιο·

21. καλεί την Επιτροπή να εμβαθύνει στο πέμπτο μέτρο της δράσης 10, διευκρινίζοντας με ποιο τρόπο επιδιώκεται η επίτευξη του στόχου της βελτίωσης των περιβαλλοντικών προτύπων σε ό,τι αφορά τη βιολογική γεωργία·

22. επικροτεί τη σύσταση, που προτείνεται βάσει της δράσης 11, ομάδας ανεξάρτητων εμπειρογνωμόνων που καλείται να διατυπώνει τεχνικού περιεχομένου γνωμοδοτήσεις, υπό την προϋπόθεση ότι οι ενδιαφερόμενοι, δηλαδή οι γεωργοί, οι επιχειρήσεις μεταποίησης και οι καταναλωτές θα συμμετέχουν δεόντως σε αυτήν·

23. φρονεί ότι στο Πρόγραμμα Δράσης το ζήτημα των γενετικά τροποποιημένων οργανισμών (ΓΜΟ) δεν μπορεί να θίγεται μόνο μέσω του ύψους των ανώτατων ορίων, ενώ η Επιτροπή οφείλει να αναφέρει σε ποιες ενέργειες προτίθεται να προβεί στον τομέα της συνύπαρξης διαγονιδιακών και βιολογικών καλλιεργειών· πάντως, πρέπει να είναι σαφές ότι, σε περίπτωση μόλυνσης, έστω και τυχαίας, η οικονομική ευθύνη πρέπει να βαρύνει αποκλειστικά όσους εμπορεύονται παρανόμως ΓΜΟ και όχι ολόκληρο το γεωργικό τομέα· επιμένει ότι όσον αφορά τους ΓΜΟ πρέπει για τα κοινοτικά προϊόντα να εφαρμόζονται οι ίδιοι κανόνες που ισχύουν για τα εισαγόμενα προϊόντα·

24. αμφισβητεί την ορθότητα της δράσης 17 που αποσκοπεί στο να μεταβιβασθεί σε ανεξάρτητο διεθνή οργανισμό το σύστημα διαπίστευσης των ελεγκτικών οργανισμών και ζητεί να παραμείνει υπό τον έλεγχο της Επιτροπής και των κρατών μελών η σημαντική αυτή μεταβατική φάση η οποία στα μάτια των ευρωπαίων πολιτών διασφαλίζει τη νομιμότητα της ευρωπαϊκής παραγωγής βιολογικών προϊόντων·

25. προτείνει κάθε δικαστική απόφαση σχετική με απάτες ως προς τη βιολογική ποιότητα ενός προϊόντος ή μιας διαδικασίας παραγωγής να είναι διαθέσιμη σε ολόκληρη την Ευρωπαϊκή Ένωση, ώστε να αποτραπεί το φαινόμενο που έχει ήδη παρατηρηθεί κατά το παρελθόν, παραβάτης κατά του οποίου έχει εκδοθεί δικαστική απόφαση να μπορεί να βρει καινούργιο οργανισμό πιστοποίησης και να επανακτήσει την πιστοποίησή του ή να περνά από το ένα κράτος μέλος στο άλλο για να ξαναρχίσει το παράνομο εμπόριό του ή φορείς του κλάδου να αδυνατούν να λάβουν γνώση του παράνομου παρελθόντος του·

26. τονίζει ότι ο ορισμός της βιολογικής γεωργίας πρέπει να αφορά όχι μόνο τον τρόπο παραγωγής αλλά και το σύνολο των γεωργικών μεθόδων που διασφαλίζουν το σεβασμό του περιβάλλοντος και της βιοποικιλότητας και επιτρέπουν την παρασκευή υγιεινών και ποιοτικών τροφίμων· αυτός ο ορισμός περί βιολογικής γεωργίας πρέπει να προωθηθεί στους διεθνείς οργανισμούς, ώστε να προστατεύεται η ιδιαιτερότητα του κλάδου της βιολογικής γεωργίας στο πλαίσιο των διεθνών εμπορικών συναλλαγών·

27. θεωρεί λυπηρό το γεγονός ότι η Επιτροπή δεν παρουσιάζει συγκεκριμένα οικονομικά μέτρα για την οργάνωση των διαύλων διανομής και ζητεί στήριξη οικονομικής, κυρίως, φύσης, στο πλαίσιο της διάρθρωσης της παραγωγής, της μεταποίησης και της εμπορίας·

28. επισημαίνει στην Επιτροπή ότι η ευρωπαϊκή βιολογική γεωργία χρειάζεται αποφασιστική υποστήριξη για την εμπορία και τη διανομή των προϊόντων της και καλεί την Επιτροπή να υποβάλει πιο συγκεκριμένες προτάσεις για το θέμα αυτό, λαμβάνοντας υπόψη:

α) ότι πρέπει να αντιμετωπισθεί το σημερινό πρόβλημα των υψηλών τιμών των βιολογικών προϊόντων,

β) ότι πρέπει να ενθαρρυνθεί η εστίαση της προσφοράς σε βιολογικά προϊόντα,

γ) ότι το συνεταιριστικό κίνημα και η δημιουργία οργανώσεων παραγωγών βιολογικών προϊόντων μπορούν να παίξουν βασικό ρόλο στη διευκόλυνση της εμπορίας βιολογικών προϊόντων μέσω των συμβατικών διαύλων διανομής,

δ) ότι η διάρθρωση εκτεταμένης αγοράς που ευνοεί τους μεγάλους διαύλους διανομής και κατά συνέπεια το πρόσθετο περιβαλλοντικό κόστος (μεταποίησης, συντήρησης και μεταφοράς), δεν αποτελεί την προσφορότερη λύση, δεδομένων των εγγενών χαρακτηριστικών της βιολογικής παραγωγής. Για το λόγο αυτό, θα ήταν σκόπιμο να ενθαρρυνθούν βραχύτεροι δίαυλοι διανομής, οι οποίοι, αναμφίβολα, θα έχουν ως αποτέλεσμα καλύτερη διανομή, πιο προσιτές τιμές, ευχερέστερη ανιχνευσιμότητα και έλεγχο των τροφίμων·

***

29. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 198 της 22.7.1991, σ. 1.

[2] EE C 91 Ε της 15.4.2004, σ. 680.

[3] Οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (EE L 375 της 31.12.1991, σ. 1).

[4] Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας χλωρίδας και πανίδας (ΕΕ L 206 της 22.7.1992, σ. 7).

--------------------------------------------------